Найбольш трывалым было землеўладанне каталіцкага біскупства, маёнткі якога не ведалі ні падзелаў, ні змены гаспадароў. З канца ХVІ ст. захаваліся некалькі цікавых дакументаў, прысвечаных сялу Ваўча - уладанню віленскага капітула. Гаспадарчая дзейнасць сяла кіравалася ўраднікам, астатнія пытанні вырашала сялянская абшчына на чале са старцам. У 1582 г. ваўчанскі ўраднік Матысь Сасноўскі, які прабыў на гэтай пасадзе 10 гадоў, раптоўна разграміў і разрабаваў панскі двор і, прыхапіўшы сабраныя падаткі, уцёк у сяло Мсціжы, якое належала Астафію Тышкевічу. Пры гэтым сам Сасноўскі звярнуўся ў суд са скаргай на жыхароў сяла Бягомля, якія быццам бы напалі і рарабавалі яго дом [37]. Што адбылося ў маёнтку на самай справе, сказаць цяжка, але нейкі канфлікт паміж ураднікам і сялянамі, безумоўна, меў месца.